**Informatīvais ziņojums**

**“Par Eiropas Savienības Patērētāju aizsardzības ministru 2020. gada 7. decembra videokonferencē izskatāmajiem jautājumiem”**

2020. gada 7. decembrī notiks neformālā Eiropas Savienības (turpmāk - ES) Patērētāju aizsardzības ministru videokonference. Videokonferences darba kārtības galvenais jautājums būs šī gada 13.novembrī **Eiropas Komisijas publicētā Jaunā patērētāju tiesību aizsardzības programma**, par kuru dalībvalsties tiek aicinātas apmainīties ar viedokļiem.

Eiropas Komisijas paziņojums Eiropas Parlamentam un Padomei “Jaunā patērētāju tiesību aizsardzības programma. Patērētāju noturības stiprināšana, lai panāktu ilgtspējīgu atveseļošanos” (turpmāk – Patērētāju programma) atjaunina ES patērētāju aizsardzības politikas vispārējo stratēģisko satvaru, pamatojoties uz Patērētāju tiesību aizsardzības programmas 2012. gadam (tās termiņš beidzas 2020. gadā) sasniegto un 2018. gada uz patērētājiem orientēto jauno kursu[[1]](#footnote-2).

Programma atspoguļo nepieciešamību ņemt vērā patērētāju tiesību aizsardzības prasības, formulējot un īstenojot citas politikas jomas un darbības. Tā papildina citas ES iniciatīvas, piemēram, Eiropas zaļo kursu[[2]](#footnote-3), Aprites ekonomikas rīcības plānu[[3]](#footnote-4) un Paziņojumu “Eiropas digitālās nākotnes veidošanu[[4]](#footnote-5)”. Tā arī atbalsta attiecīgos starptautiskos satvarus, piemēram, Apvienoto Nāciju Organizācijas (ANO) Ilgtspējīgas attīstības programmu 2030. gadam un ANO Konvenciju par personu ar invaliditāti tiesībām.

Tās mērķis ir reaģēt uz patērētāju vajadzībām Covid-19 pandēmijas laikā un pēc tās. Jaunajā Patērētāju programmā sniegts ilgtermiņa redzējums līdz 2025. gadam un ierosinātas konkrētas darbības piecās galvenajās jomās, lai aizsargātu patērētājus un sniegtu viņiem iespēju aktīvi piedalīties zaļajā un digitālajā pārejā:

1. **zaļā pārkārtošanās** – labākas informācijas sniegšana par produktu paredzēto dzīves ilgumu, kā arī papildu aizsardzības nodrošināšana patērētājiem pret “zaļmaldināšanu” un nepamatotiem ekoloģiskajiem apgalvojumiem, preču labošanas un ilgtspējīgāku produktu ražošanas veicināšana, sadarbība ar uzņēmējiem brīvprātīgu pasākumu īstenošanai ilgtspējīgas pārtikas atbalstam;
2. **digitālā pārveide** – vienlīdzīgu tiesību tiešsaistē un bezsaistē nodrošināšana, horizontāla tiesību akta izstrāde vienotu prasību noteikšanai mākslīgajam intelektam, Direktīvas par produktu vispārējo drošumu un Mašīnu direktīvas pārskatīšana, Patēriņa kredītu direktīvas un Direktīvas par finanšu pakalpojumu tālpārdošanu pārskatīšana;
3. **patērētāju tiesību aizsardzība un īstenošana** - Direktīvas par patērētāju tiesību aktu labāku izpildi un modernizēšanu un Direktīvas par pārstāvības prasībām efektīva ieviešana un piemērošana, Regulas par sadarbību patērētāju tiesību aizsardzības jomā tīkla kopēju izpildes prioritāšu noteikšana dažādās nozarēs konstatēto problēmu risināšanai, regulas efektivitātes izvērtēšana ES mēroga problēmu risināšanā, inovatīvu e-rīku kopuma izstrāde, lai stiprinātu valstu iestāžu spēju apkarot nelikumīgu tiešsaistes komercpraksi un identificēt nedrošus produktus;
4. **konkrētu patērētāju grupu īpašās vajadzības** – papildus finansējums parādu konsultāciju pakalpojumu pieejamības un kvalitātes uzlabošanai dalībvalstīs, iniciatīvu atbalsts vietējo konsultāciju nodrošināšanai patērētājiem, Komisijas lēmuma sagatavošana par drošības prasībām, kas jāievēro bērnu aprūpes produktu standartos, kā arī stratēģiskas pieejas izstrāde patērētāju informētības un izglītošanas uzlabošanai, pievēršoties arī dažādu grupu vajadzībām;
5. **starptautiskā sadarbība** - rīcības plāna izstrāde sadarbības stiprināšanai ar Ķīnu attiecībā uz tiešsaistē pārdoto produktu drošumu, regulatīva atbalsta, tehniskās palīdzības izstrāde un spēju veidošana ES partner valstīm, tostarp Āfrikā.

Vienlaikus, Patērētāju programma pievēršas arī Covid-19 pandēmijas izraisītajām galvenajām patērētāju bažām, kā arī paredz divas aktivitātes Patērētāju tiesību aizsardzības politikas padomdevēju grupas izveidei un Rezultātu apkopojumu par patērētāju apstākļiem pārskatīšanai, lai uzlabotu savu uzraudzības un salīdzinošās novērtēšanas funkciju.

**Latvijas nostāja:**

Latvijā šobrīd vēl turpinās darbs pie nacionālās pozīcijas izstrādes un saskaņošanas. **Kopumā Latvija atbalsta Patērētāju programmas mērķus** un tajā paredzētos uzdevumus un aktivitātes, kā arī zaļās un digitālās pārejas izvirzīšanu Programmas prioritāšu priekšgalā, ņemot vērā šo jautājumu aktualitāti un patērētāju ietekmi abās jomās.

***Diskusijas jautājumi:***

*Kā jūs vērtējat Patērētāju programmas fokusa jomas un iniciatīvas, kas izklāstītas Programmas tekstā un konkrētās 22.darbībās, kas veicamas patērētāju politikā, ņemot vērā pieaugošo digitalizāciju un īpaši topošo Digitālo pakalpojumu aktu, likumdošanu mākslīgā intelekta jomā, ilgtspējīgas attīstības mērķus 2030.gadam un Covid-19 krīzē gūtās mācības?*

Latvija uzskata, ka **programmā izvirzītās prioritātes kopumā atbilst mūsdienu svarīgākajiem izaicinājumiem un aktualitātēm**, ar ko sastopas patērētāji. Patērētāju politikai ir jāņem vērā arī **Covid pandēmijas laikā gūtā pieredze**, kas dod iespēju pārvērtēt, vai patērētāju tiesību aizsardzības bāze ir piemērota ārkārtas situācijām un nodrošina nepieciešamo līdzsvaru un taisnīgumu gan patērētājiem, gan uzņēmējiem. Šajā sakarā Latvija atbalsta pasākumus konkrētu patērētāju grupu īpašo vajadzību vērā ņemšanai, piemēram, parādu konsultāciju pieejamības veicināšanu dalībvalstīs, kā arī patērētāju tiesību aizsardzības likumdošanas izvērtēšanu tūrisma pakalpojumu jomā.

**Attiecībā uz digitālo pārveidi,** Latvija viennozīmīgi piekrīt, ka patērētājiem ir jābūt vienlīdzīgām tiesībām tiešsaistē un bezsaistē, vienlaikus uzsverot, ka pēdējos gados patērētāju politikas jomā pieņemti vairāki jauni tiesību akti un pārskatītas esošo prasības, pielāgojot tos digitalizācijai. Līdz ar to, Latvija cer, ka šī uzdevuma izpildē EK koncentrēsies uz esošās likumdošanas bāzes interpretācijas un piemērošanas skaidrošanu tiešsaistē. Tāpat kontekstā ar 9.decembrī publicēšanai plānoto **Digitālo pakalpojumu aktu**, ar kuru plānots pārskatīt E-komercijas direktīvas prasības, Latvija cer, ka tiks nodrošināta visu EK plānoto iniciatīvu digitālajā jomā savstarpējā saskaņotība, nodrošinot visām pusēm saprotamu, skaidru likumdošanas ietvaru.

Latvija potenciāli atbalsta horizontālu prasību noteikšanu **mākslīgajam intelektam**, kā arī Direktīvas par produktu vispārējo drošumu un Mašīnu direktīvas pārskatīšanu, lai pielāgotu tās jauniem un inivatīviem produktiem un izplatīšanas kanāliem

**Attiecībā uz zaļo pārkārtošanos**, Latvija atbalsta pārorientāciju uz ilgtspējīga patēriņu. Tomēr vienlaikus Latvija dotu priekšroku praktiskam atbalstam patērētājiem, piemēram, preču labošanai un ilgtspējīgāku produktu ražošanas veicināšanai pretstatā papildus informēšanas prasībām, ņemot vērā, ka patērētāji jau šobrīd saskaras ar pārliekas informācijas daudzumu. Jaunajām prasībām produktiem ir jābūt pārbaudāmām un uzraugāmām, ar papildus pievienoto vērtību patērētājam. Ceļā uz ilgtspējīgu patēriņu jāņem vērā jauno prasību ietekme uz galaprodukta cenu, jo ilgtspējīgiem produktiem ir jābūt pieejamiem un sasniedzamiem visiem patērētājiem, lai to lietošanas ietekme būtu jūtama praksē.

**III. Latvijas delegācija**

Delegācijas vadītājs: **Zaiga Liepiņa,** Ekonomikas ministrijas Valsts sekretāra vietniece

Ekonomikas ministrs J. Vitenbergs

Valsts sekretāra pienākumu izpildītāja, valsts sekretāra vietniece Z. Liepiņa

L. Duntava

Linda.duntava@em.gov.lv

1. <https://ec.europa.eu/info/law/law-topic/consumers/review-eu-consumer-law-new-deal-consumers_en>. [↑](#footnote-ref-2)
2. <https://ec.europa.eu/info/strategy/priorities-2019-2024/european-green-deal_en>. [↑](#footnote-ref-3)
3. COM(2020)98final. [↑](#footnote-ref-4)
4. <https://ec.europa.eu/info/publications/communication-shaping-europes-digital-future_en>. [↑](#footnote-ref-5)